محمد سقراط- كود — مطالب حراك الريف مشروعة كأي مطالب أخرى فأي حراك فالمغرب، واش قابلة للتحقيق أو لا هادي هدرة خرى، ولكن من الصحي والمفيد لينا كمغاربة أنه تولي عندنا ثقافة الإحتجاج السلمي من أجل مطالب اجتماعية ، وهادشي لي كيخلي العديد منا يتعاطف مع الحراك ، بل وكنتمناو فالمستقبل تظهر احتجاجات أخرى ضد أمور كتخص الساكنة ديال أي منطقة مهمشة فالمغرب، باش يوصل صوت الشعب لأصحاب القرار ، مادام ممثلي الشعب فالبرلمان كيمثلوا غير راسهم ، فراه هادي هي الطريقة الوحيدة لي بقات للمغاربة فأنهم يوصلوا صوتهم ومطالبهم للدولة. ولكن ملي كتبغي تطالع على الحراك فالحسيمة من خلال مناشير النشطاء هناك ، كتحس بلي الحراك عند البعض تجاوز المطالب الشعبية المشروعة ووصل للسبان والتهديد والإحتقار لباقي المغاربة ، ملي كنسمع مثلا قائد الحراك كيوصف سكان باقي المناطق بأنهم رضاو بالذل على عكسهم لي مرضاوش بيه وناضو كيدافعو على حقوقهم ضد المخزن العروبي ، بالإضافة الى خطابات أخرى شوفينية نوعا ما كتخليك تحس أنك بمجرد تزاديتي بالصدفة فمنطقة أخرى غير الحسيمة فراك بالضرورة خانع وذليل وعياشي وعبد للمخزن ، ومسلوب الإرادة ومنعدم الإحساس بالحرية ، وديوث ، وبأنه خارج الحسيمة لا وجود للأحرار والحرائر، وبلي أننا نحن الآخرون الذين لم نخرج للتظاهر عايشين الذل و الهوان في ظل النظام القمعي المخزني الخبيث. الإحساس بالتعاطف أو المساندة لي خلانا نخرجوا النهار فاللول فأغلب ربوع المملكة احتجاجا على موت محسن فكري بديك الطريقة ، ملي كيقرى أو يسمع بنادم بحال ها الخطاب الشوفييني مكيبقاش عندو هاد الإحساس اتجاه الحراك ، واخا هو حراك عادل بمطالب معقولة ويقدر يفتح الباب امام مناطق أخرى فالمغرب باش تتعلم ثقافة الإحتجاج السلمي الى حين تنفيذ المطالب ، ولكن ملي كيولي نوع من الإحتجاج هو اتهام الآخرين لي ماشي من نفس المنطقة بالخضوع والعبودية المختارة ، فراه هادشي كيفقد حتى الشرعية الوطنية ديالو ، حنا كآخرون ولينا كنحسو بأن الحراك مكيعنيناش كمغاربة ، حيث راه الحسيمة مدينة مغربية وازدهارها كيعني ازدهار طرف من المغرب، وهادي حاجة مزيانة لينا كاملين ، لكن الخطاب الشوفييني والعنصري الكثير عند بعد نشطاء الحراك ، كيخليك تحس بأنه حراك الريف فقط وأن محسن فكري شهيد الريف ، بينما هو شهيد المغرب كامل . 
سقراط: كنتعاطف مع حراك الريف وكنتمنا تنوض حراكات كثيرة حيث هذه هي الطريقة الوحيدة باش الشعب يوصل صوته مادام البرلمانيين ناعسين.. ولكن؟